Επιχειρήσεις των δυνάμεων ασφάλειας της Συρίας γύρω απ’ την Χάμα
οικονομικές κυρώσεις και απ’ την Ελβετία σε βάρος Σύρων αξιωματούχων
Ακτιβιστές για τα ανθρώπινα δικαιώματα στη Συρία και κάτοικοι της περιοχής ανέφεραν ότι τανκς των κυβερνητικών δυνάμεων έχουν αναπτυχθεί περιμετρικά της πόλης Χάμα, στα πλαίσια των επιχειρήσεων καταστολής των διαδηλώσεων κατά του Προέδρου Μπασάρ Άλ Άσσαντ. Ακτιβιστές και κάτοικοι ανέφεραν ότι οι κυβερνητικές δυνάμεις εισέβαλλαν στη Χάμα την Κυριακή και συνέλαβαν ύποπτους αντιφρονούντες. Πυροβολισμοί ακούστηκαν σε διάφορα σημεία της πόλης. Δεκάδες χιλιάδες άνθρωποι, στη Χάμα, συμμετείχαν σε συγκέντρωση διαμαρτυρίας την Παρασκευή, σε μια από τις μεγαλύτερες συγκεντρώσεις που πραγματοποιήθηκε κατά του Προέδρου Άσσαντ από τον Μάρτιο που ξεκίνησε η εξέγερση. Ο κ. Άσσαντ απέλυσε τον κυβερνήτη της επαρχίας Χάμα την επόμενη μέρα. Το 1982, ο πατέρας του κ. Άσσαντ, Χαφέλ Αλ Άσσαντ, τον οποίο διαδέχθηκε ο γιος του στην Προεδρεία της χώρας, είχε διατάξει τις κυβερνητικές δυνάμεις να βομβαρδίσουν την Χάμα για να καταστείλει εξέγερση σουνιτών μουσουλμάνων. Ακτιβιστές για τα ανθρώπινα δικαιώματα υποστηρίζουν ότι 20 χιλιάδες άνθρωποι είχαν χάσει τη ζωή τους τότε. Οι ΗΠΑ και η ΕΕ έχουν επιβάλλει σειρά κυρώσεων στον Πρόεδρο Άσσαντ και τους συμβούλους του για να τον πιέσουν να σταματήσει τις βίαιες επιχειρήσεις καταστολής του φιλοδημοκρατικού κινήματος στη Συρία. Η Ελβετία ανακοίνωσε την Κυριακή ότι επέβαλλε οικονομικές κυρώσεις σε 23 στελέχη της συριακής κυβέρνησης, μεταξύ των οποίων και στον ίδιο τον Πρόεδρο της χώρας. Το ελβετικό Υπουργείο Οικονομικών ανέφερε ότι εξαιτίας των κυρώσεων πάγωσαν 32 εκατομμύρια δολάρια σε τραπεζικούς λογαριασμούς που συνδέονται με σύρους αξιωματούχους.